Die kombuis is (alweer) in 'n toestand. Tussendeur die bak van nog koekies het ek pas meer as 'n kilogram neute gerooster in die oond, en baie, baie amper als verbrand. Op hierdie stadium van die Kersfeesvoorbereiding voel dit asof ek nooit in besit van genoeg neute sal wees nie – ek gaan kort-kort winkel toe vir nog. Maar in alle geval. Buiten die amper noodlottige roosterproses van die neute, rooster ek ook komyn. Dit word fyngestamp en gemeng met cayenne pepper en kaneel. Intussen word die geroosterde neute gedompel in 'n groot pot waarin 'n paar eetlepels botter gesmelt is, en na 'n minuut of so voeg jy 'n paar eetlepels bruinsuiker, jou speserye, en sout by. En dis dit. As al die neute bedek is tiep jy die pot uit op 'n gesmeerde oondplaat, en laat hul afkoel. Myne gaan verpak word in groot glasbottels, en dan afgepiekel Kaap toe. Dis nou as ek dit regkry om nie helfte van hul te eet nog voor ons vertrek nie.